Document ID: 31994R0586

ΚΑΝΟΝΙΣΜΟΣ (ΕΚ) αριθ. 586/94 ΤΗΣ ΕΠΙΤΡΟΠΗΣ της 16ης Μαρτίου 1994 για την υπαγωγή των εισαγωγών σολομού του Ατλαντικού στην τήρηση μιας ελάχιστης τιμής (Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3759/92 του Συμβουλίου της 17ης Δεκεμβρίου 1992 περί κοινής οργανώσεως αγοράς στον τομέα των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 1891/93 (2), και ιδίως το άρθρο 24 παράγραφος 2,
Εκτιμώντας:
ότι, εξαιτίας διαταραχών της κοινοτικής αγοράς που προκαλούνται από εισαγωγές σολομού του ατλαντικού σε τιμές ασυνήθιστα χαμηλές, η Επιτροπή, με τον κανονισμό (ΕΚ) αριθ. 274/94 (3), υπέβαλε τις εισαγωγές σολομού του ατλαντικού που υπάγεται στους κωδικούς ΣΟ ex 0302 12 00, ex 0303 22 00, ex 0304 10 13 και ex 0304 20 13 στην υποχρέωση τήρησης μιας ελάχιστης τιμής έως τις 15 Μαρτίου 1994, προκειμένου να απόφευχθεί να τεθούν σε κίνδυνο οι στόχοι του άρθρου 39 της συνθήκης, ιδίως όσον αφορά το εισόδημα των παραγωγών-
ότι, λαμβανομένου υπόψη του προβλεπόμενου όγκου εισαγωγών και των σχετικών τιμών, δεν εξαφανίστηκε η απειλή διαταραχής στην αγορά του σολομού και υπάρχουν φόβοι μήπως η κατάσταση αυτή διατηρηθεί ή επιδεινωθεί κατά τους προσεχείς μήνες και επηρεάσει την αγορά άλλων αλιευτικών προϊόντων- ότι η κατάσταση αυτή προκαλεί σοβαρές οικονομικές δυσχέρειες στον τομέα της αλιείας, ο οποίος, λαμβανομένου υπόψη των σημερινών εξαιρετικών περιστάσεων, απαιτεί τη λήψη άμεσων μέτρων- ότι, υπό τις συνθήκες αυτές, η θέσπιση ελάχιστης τιμής κατά την εισαγωγή συνιστά το μέτρο προστασίας που είναι αναγκαίο για την αντιμετώπιση της κατάστασης-
ότι ορισμένοι σολομοί αλιεόνται στη θάλασσα σύμφωνα με τις συστάσεις της διεθνούς επιτροπής αλιείας Βαλτικής Θάλασσας και εξάγονται στην Κοινότητα σε ποσότητες οι οποίες είναι μικρές σε σχέση με την κοινοτική αγορά, αλλά σημαντικές από την άποψη του εξαγωγικού εμπορίου των εν λόγω αλιευτικών χωρών- ότι οι τιμές για τα προϊόντα αυτά είναι συνήθως κατώτερες των ελάχιστων τιμών εισαγωγής που έχουν οριστεί από τον παρόντα κανονισμό- ότι έχουν ληφθεί μέτρα για να επιτραπεί στα προϊόντα αυτά συνεχής πρόσβαση στην κοινοτική αγορά- ότι, κατά συνέπεια, η ελάχιστη τιμή δεν θα πρέπει να εφαρμόζεται στις εισαγωγές των προϊόντων αυτών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ι. α) Κάθε θέση σε ελεύθερη κυκλοφορία στην Κοινότητα σολομού του Ατλαντικού που υπάγεται στους κωδικούς ΣΟ ex 0302 12 00, ex 0303 22 00, ex 0304 10 13 και ex 0304 20 13 υπόκειται στον όρο ότι η τιμή "ελεύθερο στα σύνορα" πρέπει να είναι τουλάχιστον ίση με την ελάχιστη τιμή κατά την εισαγωγή η οποία περιλαμβάνεται στο παράρτημα-
β) οι όροι του στοιχείου α) ανωτέρω δεν θα εφαρμόζονται στην περίπτωση που το κράτος μέλος εκφόρτωσης διαπιστώσει ότι σολομός που εκφορτώθηκε, αλιεύτηκε στη θάλασσα σύμφωνα με τις συστάσεις της διεθνούς επιτροπής αλιείας Βαλτικής Θάλασσας και εκφορτώθηκε απευθείας σε κοινοτικό λιμάνι.
2. Ο παρών κανονισμός δεν εφαρμόζεται στα προϊόντα για τα οποία αποδεικνύεται ότι κατά την ημερομηνία έναρξης της ισχύος του είχαν φύγει από την προμηθεύτρια χώρα και δεν μπορούσαν να έχουν άλλον προορισμό εκτός από την Κοινότητα.
3. Οι ενδιαφερόμενοι προσκομίζουν μέσω όλων των απαραίτητων τελωνειακών εγγράφων και εγγράφων μεταφοράς την απόδειξη στις αρμόδιες τελωνειακές αρχές, ότι οι όροι που αναφέρονται στο πρώτο εδάφιο ή ενδεχομένως, αυτοί που προβλέπονται στην παράγραφο 2, πληρούνται.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται έως τις 17 Μαΐου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Μαρτίου 1994.

Labels: 2
3
6